Diari Oficial de la Generalitat Valenciana


Sumari del DOGV 6441, del 19-01-2011 (2011/85)

RESOLUCIÓ de 22 de novembre de 2010, de la Direcció General d'Energia, per la qual s'atorga a Hidrocantábrico Distribución Eléctrica, SAU, autorització administrativa en la part de distribució elèctrica, per a la nova subestació transformadora de 220/20 kV, denominada ST Rojales, ubicada al terme municipal de Rojales, s'aprova el projecte d'execució i annex de modificació al mateix i es declara, en concret, la seua utilitat pública. (ATASCT/2009/22/03).
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6441

Data del DOGV
:   19-01-2011

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2011/85


Data del document
:   22-11-2010

Organisme emissor
:   Conselleria d'Infraestructures i Transport

Tipus de document
:   Resolució

Descriptors 

:   * empresa privada

RESOLUCIÓ de 22 de novembre de 2010, de la Direcció General d'Energia, per la qual s'atorga a Hidrocantábrico Distribución Eléctrica, SAU, autorització administrativa en la part de distribució elèctrica, per a la nova subestació transformadora de 220/20 kV, denominada ST Rojales, ubicada al terme municipal de Rojales, s'aprova el projecte d'execució i annex de modificació al mateix i es declara, en concret, la seua utilitat pública. (ATASCT/2009/22/03). [2011/85]  
Vist l'escrit presentat per Hidrocantábrico Distribución Eléctrica, SAU, domiciliada a l'efecte de notificacions en 33191 Oviedo, plaça de La Gesta, 2, amb data 21 de gener de 2009 davant del Servici Territorial d'Energia d'Alacant, en què sol·licita que se li concedisca autorització administrativa per a la nova subestació transformadora de 220/20 kV, denominada ST Rojales, ubicada a la parcel·la 35, del polígon 9, al terme municipal de Rojales, província d'Alacant, s'aprove el projecte tècnic d'execució i es declare, en concret, la seua utilitat pública. (ATASCT/2009/22/03).  
Al mencionat escrit, s'adjunta el projecte tècnic de la instal·lació esmentada, firmat per tècnic competent i visat pel col·legi oficial corresponent amb data 16 de gener de 2009.  
Vist que consta en l'expedient un informe de 24 de març de 2009 de la Direcció General de Gestió del Medi Natural de la Conselleria de Medi Ambient, Aigua, Urbanisme i Habitatge, en el qual es determina l'amplitud i nivell de detall que ha de tindre l'Estudi d'Impacte Ambiental del projecte.  
Vist que va ser realitzada la informació pública de la sol·licitud esmentada als efectes previstos en la Llei 54/1997, de 27 de novembre, del Sector Elèctric; en els articles 125 i 144 del Reial Decret 1955/2000, d'1 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions d'energia; en l'article 9 del Reial Decret Legislatiu 1/2008, d'11 de gener, pel qual s'aprova el Text Refós de la Llei d'Avaluació Ambiental, i en l'article 9 del Decret 88/2005, de 29 d'abril, del Consell de la Generalitat, pel qual s'establixen els procediments d'autorització d'instal·lacions de producció, transport i distribució d'energia elèctrica que són competència de la Generalitat i el Decret 162/1990, de 15 d'octubre, pel qual s'aprova el Reglament d'Impacte Ambiental modificat pel Decret 32/2006, de 10 de març, i s'ha publicat en el Diari Oficial de la Comunitat Valenciana del dia 24 de març de 2009, en el Butlletí Oficial de la Província d'Alacant del dia 16 de març de 2009, en el diari Información de 25 de març de 2009 i en el tauler d'anuncis de l'Ajuntament de Rojales, únic afectat pel projecte.  
D'acord amb la documentació que hi ha en l'expedient, no s'han presentat al·legacions a la mencionada sol·licitud dins del termini establit reglamentàriament.  
Vist que, de conformitat al que establix l'article 9 del Reial Decret Legislatiu 1/2008, d'11 de gener, s'ha emés consulta a les administracions públiques afectades per a la definició de l'amplitud i del nivell de detall de l'Estudi d'Impacte Ambiental.  
Vist que, d'acord amb el mencionat Decret 88/2005, es va comunicar a l'Ajuntament de Rojales la separata del projecte de la instal·lació sol·licitada perquè afecta béns, instal·lacions, obres o servicis, centres o zones dependents d'eixe organisme, a l'efecte que done la seua conformitat o l'oposició, i simultàniament es va comunicar al referit ajuntament i, d'acord amb l'article 75 de la Llei 16/2003, de 17 de desembre, modificat per l'article 72 de la Llei 16/2008, de 22 de desembre, de Mesures Fiscals, de Gestió Administrativa i Financera i d'Organització de la Generalitat, es va sol·licitar un informe sobre l'adaptació del projecte al planejament urbanístic que siga aplicable.  
No consta en l'expedient cap resposta de l'Ajuntament de Rojales.  
Vist que, d'acord amb el que establix el referit Decret 88/2005, de 29 d'abril, es va remetre separata del projecte tècnic de la instal·lació a les distintes administracions, organismes i empreses de servici públic o d'interés general afectats per la instal·lació elèctrica, a fi que emeteren, si procedia, les condicions oportunes, concretament als següents:  
- Red Eléctrica de España, SAU, no figura en l'expedient la contestació a l'informe sol·licitat.  
- Direcció Territorial d'Alacant de la Conselleria de Medi Ambient, Aigua, Urbanisme i Habitatge, sobre compatibilitat territorial i urbanística de la instal·lació projectada, i ha remés un informe favorable en què manifesta, en síntesi, que des del punt de vista de la compatibilitat urbanística, el sòl afectat per l'actuació està qualificat de no urbanitzable comú i a pesar que les normes urbanístiques del municipi no arrepleguen per a este tipus de sòl l'ús sol·licitat, l'article 19 de la Llei 10/2004, de 9 de desembre, de Sòl No Urbanitzable, establix en l'apartat segon, que quan no es preveja, els usos i aprofitaments no podran tindre cabuda en el sòl no urbanitzable del terme municipal, excepte els explicitats, entre els quals estan els sotmesos al règim general de les obres públiques; i pel que fa a la compatibilitat territorial, l'actuació no es troba afectada per cap Pla d'Acció Territorial que li siga d'aplicació i tampoc afecta cap espai protegit per raons mediambientals.  
Els anteriors informes són coneguts i acceptats per l'empresa sol·licitant.  
- Igualment es va remetre a l'empresa Iberdrola Distribución Eléctrica, SAU, sol·licitud d'informe, i ha presentat escrit d'al·legacions en què, en síntesi, indica:  
1. Que manifesta la seua oposició a l'autorització de la instal·lació sol·licitada per l'empresa Hidrocantábrico Distribución Eléctrica, SAU, perquè en el projecte es comprova, entre altres, que la nova subestació elèctrica 220/20 kV, amb dos transformadors de 60 MVA, es pretén construir en els terrenys limítrofs amb una altra subestació elèctrica preexistent de propietat compartida entre Red Eléctrica de España, SAU, i Iberdrola Distribución Eléctrica, SAU; que la seua finalitat serà doble, d'una banda per a «alimentar els clients de Hidrocantábrico a la comarca del Baix Segura» actuals i futurs, i d'una altra, per a la «millora de la qualitat de subministrament, garantint-ne la regularitat i la seguretat»; que la instal·lació no inclou l'abast de les modificacions que cal realitzar en la subestació preexistent per a la seua connexió a la xarxa de transport i que pot elevar l'actuació a més de dos milions addicionals al pressupost del projecte; i que l'execució de la instal·lació afectarà la subestació preexistent, ja que s'haurà de variar l'accés principal a esta, vials interiors, tancament i modificació de quatre línies de mitja tensió existents, que no han sigut valorats en el projecte. 2. Que per a l'alimentació als diferents clients d'Hidrocantábrico no és necessària la construcció d'una nova subestació elèctrica, perquè en el cas de tractar-se de nous clients potencials es pot aprofitar l'existència de les instal·lacions elèctriques preexistents, i respectar els principis de xarxa única i monopoli natural propis de la distribució elèctrica; que Iberdrola disposa d'una ampliació recent fins a tindre tres transformadors de 50 MVA cadascun i capacitat suficient per a al subministrament elèctric amb total garantia en la zona, per la qual cosa una nova subestació suposaria una duplicitat i una redundància d'instal·lacions elèctriques en la zona. A més, Iberdrola disposa d'una xarxa mallada de distribució d'energia elèctrica a 20 kV interconnectada a diverses subestacions de la zona; té en fase d'execució la subestació de Torrevieja, des de la qual s'injectarà potència a la xarxa de distribució de 20 kV que actualment es nodrix de la subestació de Rojales, i augmenta la capacitat d'esta; i s'ha posat en funcionament la línia ST Rojales-Guardamar que discorre per zones pròximes a les alimentades per la xarxes d'Hidrocantábrico. 3. Que l'empresa peticionària disposa d'instal·lacions elèctriques amb capacitat suficient per a alimentar els seus clients sense necessitat d'executar una nova subestació, com és la subestació 220/20 kV a Elx, amb dos transformadors de 60 MVA cadascun, i el grau d'utilització d'esta és del 4,2% de la seua capacitat total, per la qual cosa disposa d'una taxa superior en MWh consumit en els seus clients a la província d'Alacant a la que disposa Iberdrola. 4. Quant al segon dels motius justificatius de la instal·lació, «millora de la qualitat de subministrament, garantint-ne la regularitat i la seguretat», suposa un cost d'inversió de més de 5 milions d'euros, entre l'execució de la subestació transformadora i la xarxa d'enllaç denominada «Línia subterrània de mitjana tensió de la ST Rojales a la urbanització El Raso», que ha sigut recorreguda en via judicial per l'empresa al·legant, i hi ha suficients instal·lacions en la zona d'Iberdrola i d'Hidrocantábrico per a obtindre el màxim aprofitament d'estes sense necessitat de noves construccions elèctriques, i vulnera el principi de menor cost possible, propi de qualsevol activitat de retribució regulada. 5. Que la previsió de demanda que Hidrocantábrico va justificar per a aconseguir l'informe de Red Eléctrica de España, SA, per a l'accés a la xarxa de transport en la subestació de Rojales no respon a la realitat, perquè el consum realment registrat per a l'any 2006 va ser de 16.379 MWh d'acord amb l'estadística del Ministeri d'Indústria, Turisme i Comerç que hi adjunta i la previsió per a l'any 2008 va ser de 48 MW de potència instal·lada i de 365.000 MWh (actual ST Elx i futura ST Rojales), no aporta juntament amb la memòria del projecte la dada fonamental per a acreditar la seua justificació de la previsió de la demanda de consum elèctric en eixa zona. 6. Que es vulnera l'article 40.2 de la Llei 54/1997, del Sector Elèctric, reformat pel Reial Decret Llei 5/2005, i exposa la fonamentació jurídica que considera d'aplicació. 7. Finalment, establix com a condicions tècniques al projecte de la nova subestació elèctrica, circumstàncies que hauran de considerar-se en el cas de l'execució, com són: l'excessiva concentració de potència en una única instal·lació elèctrica i el risc que això suposa per al subministrament elèctric de la zona; la reordenació necessària en la subestació preexistent, la minva de l'espai de reserva de què disposa Iberdrola per a futures ampliacions previstes en la seua planificació, la modificació necessària en el vol de quatre circuits de 20 kV de la seua propietat i finalment, la inutilització de l'actual accés principal.  
Traslladat l'escrit anteriorment reflectit a l'empresa peticionària manifesta, en síntesi, el següent:  
1. Que les manifestacions de l'empresa al·legant són imprecises i perseguixen obstaculitzar l'activitat de distribució que pot desenvolupar, de conformitat amb els principis d'objectivitat, transparència i lliure competència que presidixen l'alliberament del sector elèctric, i puntualitza: que la subestació de Rojales ja existix i està constituïda per un parc de 220 kV i tres transformadors de 220/20 kV; que l'objecte de l'expedient no és construir una nova subestació, sinó l'execució de les instal·lacions necessàries per a la connexió a una ampliació de la subestació existent a Rojales, ampliació que serà executada per Red Eléctrica de España, SAU; que la subestació de Rojales no és propietat d'Iberdrola, sinó de Red Eléctrica de España, SAU, i que Iberdrola únicament posseïx connexió a esta, que és el mateix que sol·licita Hidrocantábrico; que l'ampliació de la subestació existent està prevista en la planificació oficial per als anys 2008 a 2016 i la seua finalitat és donar suport a la xarxa de distribució i per això, les modificacions que cal realitzar en esta no s'inclouen en el projecte, i són objecte d'un altre expedient. Finalment, que la finalitat fonamental de la connexió és millorar la qualitat del subministrament que Hidrocantábrico ja presta en la Comarca del Baix Segura com a distribuïdora autoritzada, i possibilita que els consumidors presents i futurs tenen una doble alimentació per mitjà de la connexió a dos subestacions. 2. En atenció a les últimes modificacions en la Llei del Sector Elèctric, l'article 39 del Reial Decret 1955/2000 establix que la zona elèctrica de distribució la componen el conjunt d'instal·lacions de distribució pertanyents a una mateixa empresa, i en la Comarca del Baix Segura no hi ha una única zona elèctrica de distribució, i resulta que la instal·lació que es projecta no té com a finalitat millorar la qualitat de servici dels clients d'Iberdrola, sinó dels actuals i futurs de la zona d'Hidrocantábrico. Que Iberdrola haja obtingut les autoritzacions preceptives per a poder atendre les demandes dels clients de la seua zona de distribució és equivalent al que, amb la instal·lació que es projecta, pretén fer Hidrocantábrico. 3. L'empresa al·legant avalua les necessitats del mercat d'Hidrocantábrico en este punt del seu escrit i aporta dades de capacitat de les instal·lacions i de l'estat de càrregues de la subestació d'Elx que són falsos. A més d'utilitzar dades sobre clients, consums i potències instal·lades basats en previsions realitzades l'any 2006, que no tenen res a veure amb les utilitzades l'any 2008, en la qual es multiplica per quatre la potència autoritzada en la zona elèctrica de distribució d'Hidrocantábrico. 4. L'empresa al·legant manifesta els costos en què suposadament s'incorrerà en l'execució del projecte, inclosos els de la línia elèctrica de mitjana tensió, la necessitat dels quals està imposada pel propi Gestor de la Xarxa de Transport i que a hores d'ara està degudament autoritzada i executant-se, sense que siga objecte del present expedient, com no ho és l'ampliació de la subestació existent, que ha de realitzar Red Eléctrica de España, SAU, i que es tramita en un procediment independent. Que l'objecte de la planificació oficial dels sectors d'electricitat és detallar una sèrie d'infraestructures energètiques que han de ser executades per al funcionament correcte del sistema elèctric i que són el Ministeri d'Indústria i la Comissió Nacional d'Energia els que les determinen i no l'empresa Iberdrola. 5. Afirma l'al·legant que la finalitat del projecte referida a alimentar els diferents clients d'Hidrocantábrico és vaga i indeterminada, sense que conste la dada concreta de la previsió de la demanda de consums. L'administració és la que coneix la potència autoritzada i per autoritzar d'Hidrocantábrico a la província d'Alacant, i manifesta que el projecte sotmés a informació pública és complet i inclou les condicions exigides per la normativa d'aplicació. 6. Manifesta a continuació els arguments jurídics que considera d'aplicació. 7. Quant a les condicions i a les circumstàncies assenyalades per l'empresa al·legant manifesta: que l'element de risc que apunta, quant a la concentració excessiva de potència, i que no acredita, es desconeix per Hidrocantábrico; quant a les modificacions en la subestació existent, en tot cas serien competència de Red Eléctrica de España, SAU, propietària d'esta, ja que el projecte no interferix en les instal·lacions que Iberdrola té en esta, ni en els terrenys sobre els quals puga tindre algun dret, sense que Red Eléctrica de España, SAU, haja presentat al·legacions a la instal·lació sotmesa a informació pública. 8. Cal assenyalar que l'any 2005 Iberdrola va plantejar davant de la Comissió Nacional d'Energia conflicte d'accés, que va ser desestimat per Resolució de 8 de juny de 2006 i confirmat en alçada pel Ministeri d'Indústria, Turisme i Comerç amb data 2 de juny de 2008.  
Atés que, amb data 5 d'agost de 2009, la Direcció General de Gestió del Medi Natural de la Conselleria de Medi Ambient, Aigua, Urbanisme i Habitatge va dictar Declaració d'Impacte Ambiental en què estima favorable, només als efectes ambientals el projecte de subestació transformadora ST Rojales 220/20 kV, promoguda per Hidrocantábrico Distribución Eléctrica, SAU, en la parcel·la 35 del polígon 9 del terme municipal de Rojales, segons el que establix el projecte, l'Estudi d'Impacte Ambiental i la resta de documentació que hi ha en l'expedient i amb les condicions que s'arrepleguen en la part dispositiva de la present resolució.  
Vist que Hidrocantábrico Distribución Eléctrica, SAU, va sol·licitar en l'expedient de referència ATASCT/2009/22/03 i per mitjà d'un escrit de 5 d'agost de 2009, la modificació de la relació de béns i drets afectats pel projecte, i va aclarir posteriorment en un escrit de 16 de febrer de 2010, la no continuïtat i la cessació en la petició de modificació expressada, pels motius que es justifiquen en l'escrit esmentat.  
Vist l'escrit presentat davant del Servici Territorial d'Energia d'Alacant, amb data 18 de maig de 2010, per Hidrocantábrico Distribución Eléctrica, SAU, en l'expedient referenciat ATASCT/2009/22/03, al qual s'adjunta annex de modificació del projecte que inclou una relació de béns i drets afectats en substitució de les anteriors, i manifesta que és necessària una nova implantació de la subestació que no suposa cap canvi en la configuració elèctrica, però sí de la implantació física, i obliga a modificar la relació de béns i drets afectats, així com a equipar inicialment la posició del transformador TR-5, a més que la futura posició del TR-4, quan es produïsca, que passarà a connectar-se amb la posició de Red Eléctrica de España, SAU, que l'alimentarà en 220 kV per mitjà de cable aïllat en rasa i no en aeri com inicialment es va preveure i sobre la qual se sol·licita l'aprovació.  
S'adjunta el mencionat annex de modificació al projecte firmat per tècnic competent i visat pel col·legi oficial corresponent amb data 17 de maig de 2010.  
Vist que va ser realitzada la informació pública de l'annex de modificació presentat als efectes previstos en la Llei 54/1997, de 27 de novembre, del Sector Elèctric; en els articles 125 i 144 del Reial Decret 1955/2000, d'1 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions d'energia, i en l'article 9 del Decret 88/2005, de 29 d'abril, del Consell de la Generalitat, pel qual s'establixen els procediments d'autorització d'instal·lacions de producció, transport i distribució d'energia elèctrica que són competència de la Generalitat, i s'ha realitzat la publicació en el Diari Oficial de la Comunitat Valenciana, de 17 de juny de 2010; en el Butlletí Oficial de la Província d'Alacant, del dia 10 de juny de 2010, en el diari Las Provincias, de 15 de juny de 2010, i en el tauler d'anuncis de l'Ajuntament de Rojales, únic afectat pel projecte.  
D'acord amb la documentació que hi ha en l'expedient, s'han presentat els escrits d'al·legacions següents:  
- Per part de la mercantil Quesada y Quesada, SA, es manifesta que en examinar els expedients no es fa menció de la normativa mediambiental ni a l'existència de Declaració d'Impacte Ambiental, perquè com es tracta d'un sòl no urbanitzable i d'una ampliació de la subestació, és necessària esta, amb independència que puga existir en el projecte originari, ja que caldria constatar la seua procedència per a este nou projecte o ampliació de l'originari, i ha de ser esmenat eixe tràmit essencial.  
Traslladat el referit escrit a l'empresa peticionària, va manifestar, en síntesi, el següent:  
- Que segons consta en l'expedient administratiu, la instal·lació projectada té Declaració d'Impacte Ambiental favorable, de 29 de juny de 2009, que esta no suposa cap canvi en la configuració elèctrica de la instal·lació, sinó que afecta la implantació física d'esta, i no hi ha cap nou impacte ambiental no previst en l'Estudi d'Impacte Ambiental del projecte original, sense que siga necessària l'obtenció d'una nova Declaració d'Impacte Ambiental i com a màxim, únicament la comunicació a l'òrgan ambiental, en aplicació de la condició número 9 d'aquella.  
Vist que, d'acord amb el mencionat Decret 88/2005, es va traslladar a l'Ajuntament de Rojales la separata de l'annex de modificació al projecte de la instal·lació sol·licitada perquè afecta béns, instal·lacions, obres o servicis, centres o zones dependents d'eixe organisme, a l'efecte de donar-ne la conformitat o l'oposició i, simultàniament, es va traslladar al referit ajuntament i, d'acord amb l'article 75 de la Llei 16/2003, de 17 de desembre, modificat per l'article 72 de la Llei 16/2008, de 22 de desembre, de Mesures Fiscals, de Gestió Administrativa i Financera i d'Organització de la Generalitat, i es va sol·licitar un informe sobre l'adaptació del projecte al planejament urbanístic que siga d'aplicació.  
No consta en l'expedient cap resposta de l'Ajuntament de Rojales.  
Vist que, d'acord amb el que establix el referit Decret 88/2005, de 29 d'abril, es va remetre separata de l'annex de modificació al projecte tècnic de la instal·lació a les distintes administracions, organismes i empreses de servici públic o d'interés general afectats per la instal·lació elèctrica, a fi que emeteren, si procedia, les oportunes condicions, concretament als següents:  
- Direcció Territorial d'Alacant de la Conselleria de Medi Ambient, Aigua, Urbanisme i Habitatge, sobre compatibilitat territorial i urbanística de la instal·lació projectada, el qual va remetre informe favorable.  
- Iberdrola Distribución Eléctrica, SAU, consta com a resposta un escrit d'al·legacions a la instal·lació sol·licitada, per mitjà del qual, en síntesi, manifesta el següent: 1. Que es ratifica en el contingut de l'escrit d'al·legacions presentat anteriorment. 2. Que pel que fa a la modificació ara proposada s'indica com a finalitat de la instal·lació alimentar els diferents clients d'Hidrocantábrico en la comarca del Baix Segura que actualment s'alimenten a través de grups electrògens locals, i esta afirmació és falsa com ha comprovat l'al·legant, i desvirtua, per tant, la justificació esmentada en el modificat per a l'aprovació de la instal·lació. 3. Així mateix, s'indica que la instal·lació és per a millorar la qualitat en el subministrament i garantir la seua regularitat i seguretat, si bé, la demanda d'energia elèctrica en esta zona, existent en l'actualitat i prevista a futur, no justifica l'aprovació del projecte de subestació, ja que la previsió de càrregues realitzada per Hidrocantábrico ha resultat molt superior als valors reals; que considerant els paràmetres de previsió de demanda d'energia elèctrica i del PIB, la punta de potència en la província d'Alacant per a Hidrocantábrico serà inferior a 10'5 MW, i que en l'horitzó de planificació, la càrrega actual de ST Elx-HC és inferior al 20%. D'altra banda, en l'informe de viabilitat d'accés a la xarxa de transport en la ST Rojales a 220 kV, la demanda prevista per a l'any 2011 és de 50 MW, previsió que en data d'estes al·legacions no es complix en cap cas. Afig que en la ST Elx-HC, la demanda màxima d'energia per a l'any 2009 va ser de 6,5 MW, enfront dels 120 MW de potència instal·lada, per la qual cosa des d'esta subestació i des d'altres instal·lacions preexistents d'Iberdrola, de la quals fa menció en el seu escrit, es pot atendre les necessitats dels clients actuals i futurs de la comarca del Baix Segura. 4. Que la demanda de potència elèctrica de la zona no justifica el sobrecost que per al sistema suposarà l'ampliació de la subestació, perquè aquella pot ser atesa des de les instal·lacions de distribució preexistents i que, a més, amb la modificació ara plantejada s'afig l'increment que comporta l'obligació de soterrar la connexió de la posició TR-4, l'aprovació de la qual no és procedent per ser rebutjada en el seu moment per Red Eléctrica de España, SA, en l'informe complementari al de viabilitat d'accés a la xarxa de transport del mes de setembre de 2005, sense que s'haja acreditat que l'evolució de la potència demandada en la zona aconselle l'aprovació d'un segon transformador. 5. Que en l'expedient administratiu no ha sigut presentat l'Estudi d'Integració Paisatgística, preceptiu per a casos com este i que tampoc s'ha omplit el Pla de Participació Pública, i sol·licita la retroacció de les actuacions fins al moment procedimental oportú. 6. Que en la parcel·la núm. 35 de la relació de béns i drets afectats Iberdrola té en funcionament instal·lacions elèctriques que són de la seua propietat, les quals han sigut declarades d'utilitat pública, i s'ha procedit ja sobre l'esmentada parcel·la a la constitució d'una servitud forçosa de pas d'energia elèctrica a favor seu i, per tant, no està d'acord amb el dret que ara es pretenga expropiar uns terrenys sobre els quals l'al·legant té constituïda un dret de servitud per a una instal·lació elèctrica, i proposa que la sol·licitant desistisca d'expropiar la parcel·la núm. 35 i estudie la possibilitat d'ubicar les seues instal·lacions en altres parcel·les. Finalment, assenyala que Iberdrola té reconegut a favor seu un dret de construcció i pas pel camí d'accés a l'actual subestació elèctrica que discorre per les parcel·les cadastrals núm. 35 i núm. 54, propietat de Quesada y Quesada, SA, camí que segons s'ha comprovat en els plànols quedarà afectat per l'ampliació i haurà de tindre's en compte a l'efecte de la corresponent expropiació i, en tot cas, este dret de pas i accés d'Iberdrola haurà de quedar totalment garantit.  
- Red Eléctrica de España, SAU, manifesta en la seua resposta que segons les dades aportades per Hidrocantábrico i tenint en compte les futures modificacions de Red Eléctrica de España, SAU, de la ST Rojales, ja coordinades amb les modificacions que cal realitzar per l'esmentada companyia, no resultarà afectada cap instal·lació propietat de REE i transmet, per tant, la seua conformitat amb el modificat esmentat.  
L'empresa sol·licitant coneix i accepta els informes contestats pels organismes assenyalats, a excepció de l'emés per l'empresa Iberdrola Distribución Eléctrica, SAU, que traslladat a Hidrocantábrico Distribució Elèctrica, SAU, va manifestar, en síntesi, el següent:  
1. Que la modificació projectada no suposa cap canvi en la configuració elèctrica de la instal·lació, sinó només en la implantació física d'esta i, per tant, la finalitat i la seua necessitat és idèntica a la que era amb anterioritat, i consistix l'al·lusió a una alimentació a través de grups electrògens en un error material. 2. Que Hidrocantábrico, com a gestor de la xarxa de distribució de la seua zona, planifica les seues xarxes per al millor servici als seus clients, i igual que ha fet Iberdrola, pot, amb la preceptives autoritzacions, connectar-se a la xarxa de transport en la subestació de Rojales propietat de Red Eléctrica de España, SAU, i resulta, a més, que la finalitat de la instal·lació no està limitada al futur increment de la demanda en la zona, sinó que el seu objecte principal és garantir el subministrament que actualment es presta per Hidrocantábrico a clients de la zona, per mitjà de doble alimentació. 3. Que quant al sobrecost manifestat, afig que tant la línia com la canalització subterrània a què s'al·ludix no és objecte d'este procediment, i el cost del projecte i la seua modificació és el presentat a l'administració competent i no un altre calculat per un tercer que incloga costos de projectes aliens o costos que no assumix el sistema elèctric. 4. Que la tramitació del projecte ha seguit tots els tràmits exigits, i així, l'article 48 del Decret 120/2006, d'11 d'agost, pel qual s'aprova el Reglament de Paisatge de la Comunitat Valenciana, disposa que l'Estudi d'Integració Paisatgística ha d'elaborar-se en els casos previstos en l'article 11.3 de la Llei d'Ordenació del Territori i Protecció del Paisatge, és a dir, en aquells en què el paisatge actue com a criteri determinant per la incidència de l'actuació sobre este, i ha de ser valorada esta incidència en l'Estudi d'Impacte Ambiental. La Declaració d'Impacte Ambiental favorable dictada en l'expedient arreplega que l'actuació té una incidència nul·la en el paisatge, però no obstant això donat trasllat a la Direcció General de Territori i Paisatge amb caràcter previ a la seua resolució, a fi de remetre informe en el marc de les seues competències. 5. Que quant al procediment expropiatori que es derivarà de la declaració d'utilitat pública del projecte, la parcel·la esmentada quedarà afectada per este projecte i pel tramitat per Red Eléctrica de España, SAU, i que en relació amb les línies elèctriques ja es preveu la seua desviació i modificació que haurà de ser tramitada en un projecte a banda. Finalment i quant al pas i accés a les instal·lacions d'Iberdrola quedarà totalment garantit durant i després de l'execució de les obres.  
Vist l'informe tècnic favorable emés pel Servici Territorial d'Energia d'Alacant i remissió de l'expedient.  
Atés que, d'acord amb la documentació presentada, la finalitat sol·licitada és l'alimentació elèctrica als usuaris d'Hidrocantábrico Distribución Eléctrica, SAU, en esta zona del Baix Segura, així com la millora en la qualitat de subministrament, i augmentar la seguretat i regularitat en este.  
Atés el contingut de l'informe complementari al de viabilitat d'accés a la xarxa de transport d'energia elèctrica en la ST Rojales 220 kV, emés amb data 20 de setembre de 2005 per Red Eléctrica de España, SA, com a operador del sistema i gestor de la xarxa de transport, en relació amb la viabilitat d'accés a la xarxa de transport, el qual ha de ser tingut en compte, juntament amb les conclusions que s'hi esmenten, a l'efecte d'autorització administrativa per tractar-se d'un nuc no mallat de la xarxa de transport i requerir el suport des de la xarxa de distribució per a assegurar el subministrament final i la seua qualitat que no igualarà l'existent en els nucs mallats de la xarxa de transport.  
Vist que el projecte i annex de modificació a este presentats tenen entre la seua documentació els plànols pertinents a l'escala adequada, estan suficientment detallats i contenen una relació concreta i individualitzada dels béns i drets afectats.  
Atés que la sol·licitud i documentació adjunta té una definició i concreció de les característiques tècniques que garantixen la major seguretat i millor funcionalitat de la subestació transformadora, i que estos són els paràmetres que condicionen i obliguen principalment a adoptar l'establiment de la instal·lació elèctrica, amb independència de les afeccions que a tercers puguen representar i això sense perjuí d'indemnitzar-los adequadament.  
Atés que d'acord amb l'article 38 del Reial Decret 1955/2000 les instal·lacions l'autorització de les quals se sol·licita constituïxen instal·lacions de distribució elèctrica.  
Vist que Hidrocantábrico Distribución Eléctrica, SAU, està inscrita definitivament en la Secció 1a del Registre Administratiu de Distribuïdors, Comercialitzadors i Consumidors Qualificats de la Direcció General de Política Energètica i Mines del Ministeri d'Indústria, Turisme i Comerç.  
Atés que el títol VII de la Llei 54/1997, de 27 de novembre, del Sector Elèctric, modificada per la Llei 17/2007, de 4 de juliol (BOE 05.07.2007), establix que les autoritzacions d'instal·lacions d'energia elèctrica seran atorgades per l'administració, sense perjuí de les concessions i autoritzacions que calguen, d'acord amb altres disposicions que siguen aplicables i, en especial, les relatives a l'ordenació del territori i al medi ambient.  
Atés que la sol·licitud ha complit els tràmits establits en la Llei 54/1997, de 27 de novembre, del Sector Elèctric, i en el Reial Decret 1955/2000, d'1 de desembre, pel qual es regulen les activitats de transport, distribució comercialització i procediments d'autorització d'instal·lacions d'energia elèctrica, així com en el Decret 88/2005 de 29 d'abril, del Consell de la Generalitat, pel qual s'establixen els procediments d'autorització d'instal·lacions de producció, transport i distribució d'energia elèctrica que són competència de la Generalitat.  
Atés la Direcció General d'Energia competent per a la resolució del present expedient, d'acord amb el que disposa l'article 18 del Decret 117/2007, de 27 de juliol, del Consell de la Generalitat, pel qual s'aprova el Reglament Orgànic i Funcional de la Conselleria d'Infraestructures i Transport.  
Esta Direcció General d'Energia resol:  
Primer  
Atorgar a Hidrocantábrico Distribución Eléctrica, SAU, autorització administrativa en la part de distribució elèctrica per a la nova subestació transformadora de 220/20 kV, denominada ST Rojales, ubicada en la parcel·la 35, del polígon 9, al terme municipal de Rojales, província d'Alacant i les característiques principals del qual són:  
- Sistema elèctric de 20 kV.  
Configuració en doble barra amb adaptament transversal, format per un conjunt de dotze cel·les blindades aïllades en hexafluorur de sofre (SF6), corresponents a:  
Una de connexió (secundari de trafo 1, 220/20 kV); huit de línia; una d'adaptament transversal; una de transformadors de servicis auxiliars; i una de mesura de tensió de barres.   
Transformador trifàsic (TR-5) en bany d'oli, instal·lació intempèrie, amb potència nominal 60/60/20 MVA, de relació de transformació 230+8/-12 x 1'25% /22/10 kV.  
- Servicis auxiliars del sistema de distribució: de corrent altern i continu, transformadors de relació de transformació 20/0'420-0'240 kV, equip de mesura i xarxa de terres.  
- Un edifici constituït per mòduls prefabricats, d'una planta i que distribuïda en sis sales albergarà els equips complementaris corresponents a la instal·lació.  
Segon  
Aprovar el projecte d'execució i annex de modificació a este per a la nova subestació citada en el punt primer de la present resolució, firmats per tècnic competent i visat pel col·legi oficial corresponent en dates respectives de 16 de gener de 2009 i 17 de maig de 2010.  
La present resolució queda sotmesa a les condicions següents:  
1. El seu atorgament es realitza sense perjuí de les concessions i autoritzacions que siguen necessàries, d'acord amb altres disposicions que siguen aplicables i, en especial, les relatives a l'ordenació de territori i al medi ambient.  
2. La instal·lació que s'ha d'executar complirà els reglaments aplicables a este tipus d'instal·lacions i, en particular, el que establix el Reial Decret 3275/1982, de 12 de novembre, sobre Condicions Tècniques i Garanties de Seguretat en Centrals Elèctriques, Subestacions i Centres de Transformació i les seues instruccions tècniques complementàries. En tot cas, Hidrocantábrico Distribución Eléctrica, SAU, haurà d'observar els preceptes, mesures i condicions que s'establisquen en la legislació aplicable a l'activitat de transport d'energia elèctrica.  
3. Abans de l'inici de les obres de construcció de la instal·lació, Hidrocantábrico Distribución Eléctrica, SAU, haurà d'acreditar en el termini de tres mesos des de l'endemà de la notificació de la present resolució, i davant del Servici Territorial d'Energia d'Alacant, el compliment de les conclusions i condicions que l'operador del sistema i gestor de la xarxa de transport ha establit en els seus informes de dates 17 de juny de 2004, d'accés de distribució a la xarxa de transport en la ST Rojales 220 kV sol·licitat per Hidrocantábrico Distribución, i de 20 de setembre de 2005, de viabilitat d'accés a la xarxa de transport d'energia elèctrica en la ST Rojales 220 kV, complementari de l'anterior, reflectit en la part expositiva de la present resolució.  
Igualment, davant del mateix organisme i durant el mateix període de temps, es presentarà per l'empresa sol·licitant la documentació que acredite el compliment de les referides condicions, entre la qual figurarà necessàriament un informe amb detall de plànols on s'esmenten les xarxes de distribució de MT de la seua propietat, que actualment estan a servici i aquelles altres actuacions que estan en fase de construcció a la província d'Alacant, d'acord amb les previsions de potència instal·lada demandada en la zona.  
4. El termini d'execució de l'obra serà de dotze mesos, comptadors des de l'endemà en què s'obtinga la disponibilitat legal per a procedir a l'ocupació material de tots els terrenys necessaris per a l'execució de les instal·lacions. No obstant això, abans de l'acabament del termini esmentat, Hidrocantábrico Distribución Eléctrica, SAU, podrà sol·licitar-ne una ampliació per mitjà de sol·licitud motivada davant d'esta Direcció General d'Energia.   
5. El titular de la instal·lació notificarà per escrit al Servici Territorial d'Energia d'Alacant el començament dels treballs per a efectuar-ne les inspeccions, en cas de considerar-ho convenient, i haurà de disposar Hidrocantábrico Distribución Eléctrica, SAU, de les autoritzacions que siguen preceptives i que, en qualsevol moment, després de l'inici de les obres, estarà obligada a la seua presentació davant del referit Servici Territorial si així se li sol·licitara. Així mateix, el titular informarà de l'acabament de les obres al Servici Territorial d'Energia d'Alacant a l'efecte de la sol·licitud d'autorització d'explotació, a la qual s'adjuntarà un certificat de direcció i final d'obra subscrit per un tècnic facultatiu competent en què acreditarà que està d'acord amb els reglaments tècnics en la matèria, segons s'establix en la normativa vigent per als projectes d'instal·lacions elèctriques i igualment respecte de l'autorització administrativa i el projecte d'execució aprovat.  
6. L'administració deixarà sense efecte la present resolució en qualsevol moment en què observe l'incompliment de les condicions que s'hi imposen.  
7. Condicions d'orde mediambiental establides en la Declaració d'Impacte Ambiental de 5 d'agost de 2009:  
- Les obres, incloent l'obertura del nou accés, es desenvoluparan minimitzant l'afecció sobre la vegetació arbòria pròxima. A més, es tindran en compte les previsions en matèria de prevenció d'incendis establides en el Decret 7/2004, de 23 de gener.  
- L'efluent d'eixida de la fossa sèptica amb filtre percolador s'emmagatzemarà en depòsit estanc, que serà buidat periòdicament i gestionat a través de depuradora o entitat autoritzada. No es procedirà en cap cas al seu abocament directe al terreny.  
- Les operacions de maneig del gas SF6, es realitzaran per mitjà d'equips que impedisquen l'emissió lliure del gas a l'atmosfera.  
- En relació amb les afeccions sobre el patrimoni cultural, caldrà ajustar-se al que informe la conselleria competent. En tot cas, l'aparició de jaciments arqueològics o paleontològics determinarà l'obligació de suspendre els treballs, delimitar el perímetre d'afecció i notificar-ho immediatament a la Conselleria de Cultura i Esport.  
- A la posada en marxa de la instal·lació, es realitzarà una auditoria acústica a fi de comprovar que no es transmeten a l'entorn de la parcel·la nivells sonors superiors als establits en la legislació en matèria de contaminació acústica, i s'incorporaran els resultats al programa de vigilància ambiental.  
- . Les emissions de camps electromagnètics derivades del funcionament de la subestació transformadora es mantindran per davall dels límits establits per la recomanació del Consell de Ministres de Sanitat de la Unió Europea, de 12 de juliol (1999/519/CE), fixats en 5 kV/m per al camp elèctric i 100 µT per al camp magnètic.  
- . En el disseny de les línies elèctriques que es connecten amb la ST, ha de tindre's en compte la relativa proximitat de les llacunes de la Mata i Torrevieja, a fi d'evitar afeccions sobre estes.  
- Les accions incloses en el programa de vigilància ambiental, així com l'adopció de les condicions exposades, hauran de documentar-se, a l'efecte d'acreditar l'adopció i execució de les mesures preventives i correctores proposades i la comprovació de la seua eficàcia.  
- Qualsevol modificació o ampliació del projecte presentat, així com si es detectara algun impacte ambiental no previst en l'Estudi d'Impacte Ambiental, hauran de ser comunicats a l'òrgan ambiental competent que establirà, si és procedent, l'aplicació de noves mesures correctores.  
Tercer  
Declarar, en concret, la utilitat pública de l'establiment de la instal·lació de la subestació elèctrica autoritzada en el punt primer de la present resolució, la qual cosa porta implícita la necessitat d'ocupació dels béns i drets afectats i implica la urgent ocupació d'estos als efectes de l'article 52 de la Llei d'Expropiació Forçosa, i es concreta en una   
Relació concreta i individualitza dels béns i drets afectats pel projecte  
Terme municipal de Rojales  
  
\* \* \* \* \*  
Relación concreta e individualiza de los bienes y derechos afectados por el proyecto  
Término municipal de Rojales  
afecció a les finques particulars, incloses en la relació annexa, amb l'abast i els efectes previstos en l'article 56 de la Llei 54/1997, de 27 de novembre, del Sector Elèctric, i els articles 157.1, 158, 159, 160 i 162.3 del Reial Decret 1955/2000, d'1 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions d'energia elèctrica.  
Quart   
Publicar i notificar la present resolució, d'acord amb el que establix l'article 10 del Decret 88/2005, de 29 d'abril, del Consell de la Generalitat, pel qual s'establixen els procediments d'autorització d'instal·lacions de producció, transport i distribució d'energia elèctrica que són competència de la Generalitat, i es comunica que la publicació d'esta es realitzarà igualment als efectes que determina l'article 59.5 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la seua redacció donada per la Llei 4/1999, de 13 de gener, de modificació de l'anterior, de notificació de la present resolució als titulars desconeguts o amb domicili ignorat o a aquells en què, intentada la notificació, no s'haguera pogut realitzar.  
Contra la present resolució, que no posa fi a la via administrativa, podrà interposar-se recurs d'alçada davant del secretari autonòmic d'Infraestructures i Transport en el termini d'un mes, comptador des de l'endemà de la seua notificació, d'acord amb el que establix l'article 115 de la Llei 30/92, de 26 de novembre, del Règim Jurídic de les Administracions Públiques i del Procediment Administratiu Comú.  
València, 22 de novembre de 2010.- El director general d'Energia: Antonio Cejalvo Lapeña.